अंतरबैंकिंग मुद्रा बाजार में रुपया 35 पैसे की गिरावट लेकर रिकार्ड निचले स्तर 70.24 रुपये प्रति डॉलर पर खुला और देखते ही देखते यह सर्वकालिक रिकार्ड न्यूनतम स्तर 70.40 रुपये प्रति डॉलर तक फिसल गया। शुरूआती कारोबार पर ही शेयर बाजार पर इस गिरावट असर दिखा। बीएसई का सेंसेक्स 56 अंकों की गिरावट लेकर 37796.01 अंक पर खुला और लिवाली के बल पर यह 37891.92 अंक के उच्चतम स्तर तक चढ़ा। इसी दौरान शुरू बिकवाली के कारण सत्र के आखिरी चरण में यह गिरावट लेकर 37634.13 अंक के निचले स्तर तक उतर गया। अंत में यह पिछले सत्र के 37852 अंक की तुलना में 0.50 फीसदी अर्थात 188.44 अंक उतरकर 37663.56 अंक पर रहा।